b'\n_START_ARTICLE_\nRhinlandsk fod\n_START_PARAGRAPH_\nRhinlandsk fod eller rhinsk fod er betegnelsen for en l\xc3\xa6ngdeenhed, der tidligere anvendtes ved Rhinen og senere ogs\xc3\xa5 dannede grundlag for m\xc3\xa5l og v\xc3\xa6gt flere andre steder, bl.a. i Danmark og den tidligere stormagt Preussen. Den pr\xc3\xa6cise l\xc3\xa6ngde af denne fod var forskellig fra sted til sted, men af nogle blev den rhinlandske fod i byen Leiden regnet som standard. St\xc3\xb8rrelsen p\xc3\xa5 omkring 31,4 centimeter var lidt mindre end den franske fod og lidt st\xc3\xb8rre end den engelske. Rhinlandsk fod brugtes af holl\xc3\xa6ndere allerede i 1500-tallet og blev f\xc3\xb8rst erstattet af metersystemet i begyndelsen af 1900-tallet.\n_START_SECTION_\nDansk fod\n_START_PARAGRAPH_\nI Danmark og Norge dannede den rhinlandske fod grundlag for en kongelig forordning i 1683, for at skabe ensartethed for m\xc3\xa5l og v\xc3\xa6gt. Nutidige opm\xc3\xa5linger af originale m\xc3\xa5lestokke fra 1600-tallet tyder p\xc3\xa5, at den rhinlandske fod da svarede til 31,407 cm. Det var blandt andre astronomen Ole R\xc3\xb8mer, der bidrog til at skabe et ensartet m\xc3\xa5lesystem i Danmark. Arbejdet udm\xc3\xb8ntede sig i flere kongelige forordninger. Den f\xc3\xb8rste i 1683, hvor et s\xc3\xa5kaldt justerv\xc3\xa6sen blev oprettet for at udbrede og kontrollere de anvendte m\xc3\xa5lestokke og v\xc3\xa6gte. En alen blev defineret som 2 fod, hvilket igen skulle v\xc3\xa6re lig to rhinlandske fod. Samtidig blev v\xc3\xa6gtenheden et pund defineret som 1/62 del af v\xc3\xa6gten af en kubikfod ferskvand. Det var R\xc3\xb8mer som fik til opgave at fremstille de lodder og m\xc3\xa5lestokke, der skulle sendes ud i riget til brug ved handel og skatteinddrivelse. _NEWLINE_De gamle m\xc3\xa5l blev dog stadig brugt i de efterf\xc3\xb8lgende \xc3\xa5r. Problemet ved dette var, at st\xc3\xb8rrelsen af en fod var forskellig fra egn til egn. Den sj\xc3\xa6llandske fod p\xc3\xa5 omkring 31,6 cm var f.eks. cirka 10 procent l\xc3\xa6ngere end den jyske. Af hensyn til handelslivet var det derfor n\xc3\xb8dvendigt med en senere forordning i 1698, der pr\xc3\xa6ciserede brugen af de nye m\xc3\xa5le- og v\xc3\xa6gtenheder og som p\xc3\xa5b\xc3\xb8d at destruere alle tidligere lodder samt redskaber til l\xc3\xa6ngde- og rumm\xc3\xa5ling. Det var forbundet med b\xc3\xb8destraf, hvis man blev fundet i besiddelse af \xc3\xa6ldre m\xc3\xa5lestokke. Desuden havde det vist sig uhensigtsm\xc3\xa6ssigt at definere en fod som en rhinlandsk fod, da der fandtes flere forskellige standarder for den. I stedet blev en alen (2 fod) defineret som l\xc3\xa6ngden af en original jernalen, fremstillet i K\xc3\xb8benhavn. Forskellen i l\xc3\xa6ngde var dog forsvindende lille mellem den fremstillede jernalen og to rhinlandske fod._NEWLINE_I 1820 fors\xc3\xb8gte man sig kortvarigt med en definition af en fod baseret p\xc3\xa5 l\xc3\xa6ngden af et pendul med et givet antal svingninger i et givet tidsrum. P\xc3\xa5 grund af pendulets variation med det aktuelle steds tyngdeacceleration, gik man allerede i 1835 over til den preussiske fod, der p\xc3\xa5 det tidspunkt havde en veldefineret l\xc3\xa6ngde p\xc3\xa5 31,3853 centimeter. Den preussiske fod var ogs\xc3\xa5 baseret p\xc3\xa5 den rhinlandske fod. 40 \xc3\xa5r senere i 1875 blev foden ved lov yderligere pr\xc3\xa6ciseret med en ekstra decimal, s\xc3\xa5ledes at 1 fod = 31,38535 cm. Dette skete i forbindelse med ratificeringen af meterkonventionen, men metersystemet vedtoges f\xc3\xb8rst i 1907 og toges i brug nogle \xc3\xa5r senere.\n_START_SECTION_\nPreussisk fod\n_START_PARAGRAPH_\nDen rhinlandske fod blev i Preussen synonym med den preussiske fod, der i 1816 fik en vedtaget st\xc3\xb8rrelse p\xc3\xa5 31,3853 centimeter. Provinsen Rheinland i den europ\xc3\xa6iske stormagt Preussen omfattede i 1800-tallet vigtige handelsbyer som Aachen, K\xc3\xb6ln, Trier, D\xc3\xbcsseldorf og Koblenz. Det var blandt andre Johann Albert Eytelwein, der var medansvarlig for indf\xc3\xb8relsen af Preussens standarder indenfor m\xc3\xa5l og v\xc3\xa6gt.'